Cudeschs
Jacques Guidon, Raquints 

(rcb)

Jacques Guidon è conuschent sco pictur artist, caricaturist e columnist, però main sco scrivent. Dacurt ha el publitgà in pitschen cudeschet cun 17 raquints en vallader, betg sulettamain ord sia patria, ma er internaziunals. Las istorgettas èn da cuntegn odiern, per part er istoric. Interacziuns psicologicas giogan ina gronda rolla. Ma Jacques sa er picturar en la litteratura. EI dat a ses raquints colur, chalur, atmosfera. Cun paucs pleds reusseschi ad el da descriver il conturn da las persunas, il qual è gist uschè impurtant sco l'acziun sezza. Ils texts èn sensibels e sensuals. Plirs raquints pertutgan fatgs criminals, pregiudizis da la societad, amur, persunas a l'ur. Jacques Guidon scriva cun tensiun, magari er a moda engaschada, ma na missiunari. L'atmosfera vegn surtut creada cun in linguatg fitg varià. Varsaquants al numnassan forsa antiquà, siond che blers pleds e locuziuns nun èn betg pli preschentas en la vita dad oz. Quest fatg renda conscient, con fitg ch'il linguatg ha pers forza creativa, con fitg ch'el è s'adattà al mund d'infurmaziun ed unifurmaziun dad oz. La poetica en il linguatg è svanida. I vala perquai la paina da sa profundar cun peda ed attenziun en ils ritgs raquints da Jacques Guidon. Be consumar na sa laschan ses texts betg. Lur valita po be sentir quel che s'occupa cun els. Per tgi che fa quai èn ils raquints da Jacques ina pitschna revelaziun. Da retrair tar la Lia Rumantscha a Cuira per 9 francs.